Fox News Channel

Fox News Channel (FNC) on Ameerika Ühendriikide uudistekanal. Kanal kuulub Fox Entertainment Groupile, mis on News Corporationi tütarettevõte. Alates aprillist 2009 on see kanal nähtav 102 miljonis Ameerika Ühendriikide kodus[viide?] ja ka välismaal. Saateid tehakse peamiselt kanali New Yorgi stuudios. Kanali asutas Austraalias sündinud Ameerika Ühendriikide meediaärimees Rupert Murdoch. Pärast seda, kui NBC ametnik Roger Ailes lahkus 1996. aasta veebruaris telekanalist America's Talking (hilisem MSNBC), kutsus Murdoch ta Fox Newsi. Kanal läks esmakordselt eetrisse 7. oktoobril 1996. Kanali loosung on "Fair & Balanced" ('õiglane ja tasakaalustatud'), mida kasutati varem koos fraasiga "Real Journalism" ('tõeline ajakirjandus'). Kanalil on rohkesti saatejuhte, uudistediktoreid, korrespondente ja kaastöölisi. Tuntud nimed on näiteks Bill O'Reilly, Sean Hannity, Greta Van Susteren, Geraldo Rivera, Chris Wallace ja Neil Cavuto, kelle saated on kaabeltelevisiooni vaadatuimad. 2008. aastal teatas kanal endise presidendikandidaadi Mike Huckabee värbamisest. 2009. aasta jaanuaris tõusis esile ka kommentaator Glenn Beck. Fox Newsi vaadatavust tõstsid konservatiivsete vaadetega reporterid, kes andsid patriootiliku sisuga ülevaateid Iraagi sõjast. Kanali väitel suurenes päevase aja vaatajate hulk 92%, mis kindlustas kanali liidripositsiooni CNN-i suhtes. Osadel andmetel suurenes vaatajate hulk isegi 300%. 2010. aasta jaanuaris oli kanal reitingute poolest primetime'i kategooria parim. Fox Newsi on süüdistatud vabariiklaste poliitiliste seisukohtade väljendamises ning neutraalsuse puudumises. Aastal 2004 tegi režissöör Robert Greenwald dokumentaalfilmi "Outfoxed", mis väidab, et Fox News on konservatiivide poole kallutatud, sealhulgas püütakse sisememode põhjal tõestada, et asepresident John Moody püüab muuta uudiste sisu. 2005. aasta alguses süüdistas CNN-i juht Ted Turner kanalit propaganda tegemises, sest kanal ei kritiseerinud tema arvates piisavalt president George W. Bushi administratsiooni. Fox News vastas selle peale, et Turneri väljaütlemise põhjuseks oli CNN-i reitingute langus. 2009. aasta oktoobris süüdistas Valge Maja kommunikatsioonidirektor Anita Dunn kanalit vabariiklaste tiivaks olemises. Kanali asepresident Michael Clemente vastas selle peale, et on hämmastav, et Valge Maja ametnikud ei suuda eristada uudistesaateid näiteks arvamussaatest. Eestis näitas Fox Newsi Viasat, kuid 4. septembril 2006 vahetas ettevõte Fox Newsi oma kanalivalikus Deutsche Welle vastu. 2021. aastal kaebas valimisseadmete tootja Dominion telekanali emafirma Fox Corp kohtusse, süüdistades telekanalit laimamises, kuna tolle saatejuhid väitsid 2020. aasta USA presidendivalimiste ajal korduvalt, et hääletusmasinate tootja aitas Joe Bidenil valimisi võltsida. Hagiga nõuti 1,6 miljardit dollarit kahjutasu, 2023. aasta aprillis jõuti kohtuvälisele kokkuleppele, et meediafirma maksab Dominionile 787,5 miljonit dollarit. Fox Business Network Foxi efekt The Fox Nation Sky News "FOX News Channel". Originaali arhiivikoopia seisuga 10. september 2012. Vaadatud 10. septembril 2012. "April 2007 Weekday Ranker" (PDF). TV Newser. Originaali (PDF) arhiivikoopia seisuga 15. aprill 2010. Vaadatud 18. august 2009. "Glenn Beck Sounds Off on Washington State Christmas Controversy and Blagojevich Scandal". Fox News. Vaadatud 19. detsember 2008. War coverage lifts News Corp - BBC, 13.08.2003 Fox News Finishes Week #1 in All of Primetime Cable - Mediabistro, 26.01.2010 Fox News 'propaganda' says mogul - BBC, 27.01.2005 White House Escalates War of Words With Fox News - Fox News, 12.10.2009 EESTI - VIASAT VAHETAB FOX NEWS-i DEUTSCHE WELLE VASTU - 16.09.2006 "Fox ja Dominion jõudsid kokkuleppele, meediafirma maksab 787 miljonit". ERR. 19. aprill 2023. Vaadatud 21. aprillil 2023. FoxNews.com – Fox Newsi koduleht TheFoxNation.com News Corporation – Foxi emaettevõte